 Igbo sị na okpueze na-adị mma nisi onye o rùrù, ma sịkwa na ùgwù na-adị mma ịkwanyere onye o kwèsìrì.  Ka ọ dị taa, gọọmenti steeti Anambra ekwuwaala na abalị iri abụọ na isii nke ọnwa iri na ótù ahọ ọbụla ga na-abụzị ụbọchị ezumike niji kwanyere onyeisi ala mbụ chịrị Nigeria ùgwù, bụ Dọkịta Nnamdị Azikiwe lagoro mmụọ, dịka ọ bụ noke ụbọchị ahụ ka a mụrụ ya bụ agụ nwoke a maara dịka Zik nke Afrịca.Ọ bụ aka na-achị steeti Anambra, bụ Gọvanọ Willie Obianọ kwupùtàra nke a nso-nso a na mmemme ichèta ụbọchị ala Nigeria nweere onwe ya pụọ na ọchịchịndị ọcha, bụ nke weere ọnọdụ nama egwuregwu Alex Ekwueme dị nAwka, ma bụrụkwa nke a nọrọ na ya wee merùbe ọgbụgba ahọ iri ise na iteghete nke ala Nigeria.O tòrò ndụ nwa amadi ahụ na ezi agbambọ ya dịka onyeisi ala Nigeria, nakwa ihe dị iche iche o mepụtàgàsịrị malite noge a na-alụ ọgụ ime ka ala Nigeria nwere onwe ya pụọ naka ọchịchị ndị ọcha, ma sịkwazie na ihe ndị ahụ niile na ụdị oke mmadụ ahụ ekwesighị ka e chezọọ, gbakụta ha azụ ma ọ bụ leghàra ha anya, bụkwazị nke mere e jiri mapụta ụbọchị ahụ dịka ụbọchị ezumike nịkwanyere ya ùgwù na iji tụgharị uche na ndụ ya na ihe o mepụtaara ala Nigeria.Ka ọ na-agụpụta ozi onyeisi ala Buharị maka oke ụbọchị mnwere onwe ahụ, Gọvanọ Obianọ, onye jiri ụdị ejiji Maazị Azikiwe jìrì nama egwùregwu Tafawa Belewa nahọ iri ise na iteghete gara aga kwupụtara ezi olileanya o nwèrè na ala Nigeria ga-agabigacha ma nweta mmeri nihe iche aka mgba niile a chere ya nihu ugbua, ma ọ bụrụ na ụmụafọ Nigerie ga-ejikọ aka ọnụ wee kwàdo ma mee ka ezi ọchịchị guzosie ike.Ọ gara nihu kwuo na steeti Anambra na-agawanye nihu ma na-emekwa nke ọma na ngalaba dị iche iche, ma a tụlee ya na steeti ndị ọzọ dị nala Nigeria, nke mezịrị ka ya bụ steeti bụrụ ihe nlere anya nyere steeti ndị ọzọ, ma kwekwazie nkwà na ọchịchị ya agaghị ada mbà niwètara ụmụafọ steeti ahụ ezi ọchịchị.Oke mmemme ncheta ụbọchị mnwere onwe ahụ dọtara imirikiti ndị dị iche iche e ji okwu ha agba ìzù na ndị ọnụ na-eru nokwu na ngalaba niile nke steeti ahụ, nke gụnyere: Òsòtè aka na-achị steeti ahụ, bụ Dọkịta Nkem Okeke; ọkaokwu ụlọ ọgbakọ omebe iwu steeti ahụ, bụ Maazị Uchenna Okafọr; ọkaikpe ukwu steeti ahụ, bụ Ọkaiwu Ọnọchie Anyachebelụ; odeakwụkwọ ukwu steeti ahụ, bụ Ọkammụta Solo Chukwulobelụ, Onyeisi oche òtù ndọrọ-ndọrọ All Progressive Grand Alliance APGA Maazị Victor Oye, tinyere ndị eze ọdịnala, ndị omebe iwu, ndị isi ụka, ndị ọkà mmụta na ọtụtụ ndị otu dị iche iche.A nọkwara na ya bụ mmemme wee mee ịkwụ nahịrị na ife aka bụ nke e mere site naka ụmụ akwụkwọ na òtù ọrụ dị iche iche, tinyere egwu ọdịnala a gbara na ihe nkiri ndị ọzọ e mèrè, iji me ka oke ụbọchị ahụ zaa ahà a kpọrọ ya.A mụrụ Dọkịta Nnamdị Azikiwe, bụ ezi nwa afọ steeti Anambra nabalị iri na isii nke ọnwa iri na otu ahọ 1904, ma ọ chịrị Nigeria dịka onyeisi ala mbụ oge ya bụ ala nwerechara onwe ya pụọ naka ọchịchị ndị ọcha; ma ọ nwụrụ nabalị iri na otu nke ọnwa Méè ahọ 1996. 